text: 72-årige Ole er blomsterdreng
  19 februar 2015 kl. 18.50
  Over 16.000 ældre i TV SYDs område har valgt at blive på arbejdsmarkedet, selv om dåbsattesten giver ret til et otium. TV SYD har været med 72-årig Ole Antonsen på arbejde som blomsterdreng.
  I fire år har han på stærkt nedsat tid kørt til kirker, konfirmationer og fødselarer. Alt, hvor der er blomster i spil.
  I dag, hvor TV SYD er med, er en lang dag.
  Ole har arbejde til mere end fem timer. Det lyder måske ikke af meget, men han er trods alt 72. Hvor længe kan han blive ved?
  - Det kan jeg ikke sige endnu.
  Ole har en kollega, Niels, og hver arbejder de mellem 20 og 40 timer hver måned, afhængig af hvor meget, der er at lave.
  Og arbejdsgiveren er glad for det grå guld:
  - De ved, hvordan man opfører sig, siger Sanne Glejbjerg fra Karina Blomsten i Vejle.
  Her i Syd og Sønderjylland vælger flere at blive på arbejdsmarkedet, selv om de når pensionsalderen. Nye tal fra Danmarks Statistik viser, at der i 2009 var 13.092 ældre i TV SYDs område, der valgte at blive ved med at arbejde. I 2013 var det steget til 16.746. Det er en stigning på 21procent.
  